作者:顏真卿
標題:題杼山癸亭得暮字
內容:杼山多幽絕，勝事盈跬步。前者雖登攀，淹留恨晨暮。及茲紆勝引，曾是美無度。欻構三癸亭，實為陸生故。高賢能創物，疏鑿皆有趣。不越方丈間，居然雲霄遇。巍峨倚修岫，曠望臨古渡。左右苔石攢，低昂桂枝蠹。山僧狎猿狖，巢鳥來枳椇。俯視何楷臺，傍瞻戴顒路。遲回未能下，夕照明村樹。